Dié unieke kamp is weggesteek in die verste hoekie van die park, en dit is ook die enigste kampplek waar jy nie langs die rivier is nie.
Elkeen van die agt staanplekke is teenaan ’n groot rotsformasie wat beskutting bied. Die wind kan soms loei deur die kloof; slaan dus jou tent naby die rotse op.
Van die twee wilderniskampe in die park is Tatasberg die beste geleë. Met die berg wat sy naam met die kamp deel in die suide, en ’n uitsig oor die Oranjerivier en sy vloedvlakte in die noorde, kan jy sommer vir ’n week hier uitspan.
Die hutte is so gebou dat jy nie jou buurman se stoep kan sien nie. ’n Ent agter die hutte is daar groot sonkragpanele en ’n windturbine wat sorg dat die ligte brand, die water warm is en die yskas in die kombuis loop.
Kokerboomkloof – dis uniek. Daar is altyd iets wat my verras hier, of dit nou ’n boom is wat omgeval het, of die dag wat jy daar kom en dit reën.
Ons was ’n paar dae in die park, maar behalwe vir dassies en klipspringers het ons nie veel wild gesien nie.
Daar is nie regtig wrywing tussen natuurbewaarders en die boere nie. So nou en dan is daar ’n probleem, maar dan sort ons dit uit. Dis nodig om die vrede te bewaar. Die plekkies wat jy in die park sien, is nie ’n nedersetting nie; dit is net ’n veepos.
Langs die veepos is die kokskerm, wat die boer se kamp is. Gewoonlik slaap hulle sommer buite; binne die kokskerm bêre hy net sy goed, soos sy koffie, klere, visolie en wat ook al.
Die boer gaan in die middel van die oggend uit, dan stap hy agter die bokke aan na die weiveld toe. Saans stap hy weer terug na ’n veepos toe – die bokke weet hoe laat om te begin stap. En vanaand slaap hy dalk by ’n ander veepos.
Alle blyplekke word deur Sanparke bestuur. Jy kan bel, maar die webwerf is die maklikste manier om te bespreek. Vra hulle ook oor die paaie.
Die paaie. Bykans die hele park is toeganklik met ’n 4x2 met ’n goeie grondvryhoogte, behalwe vir twee paaie (daar was ook ’n paar ander 4x4-paaie wat sedertdien gesluit is).
Die toestand van die paaie wissel ook; dit is dus belangrik om by ontvangs te vra waar jy kan ry voor jy die park binnejaag.
By Sendelingsdrift is daar ’n groen ysterhok waarin jy jou swartsakke kan weggooi wanneer jy die park verlaat.
Die dae in die winter is matiger. Saans raak dit koud (so tussen 3°C en 5°C), maar niks wat ’n goeie slaapsak en ’n kampvuur nie kan baasraak nie.
Navigasie. Gebruik ons kaart as jy in die park ry, maar as jy verkies om met jou GPS te ry, hou jou köordinate reg.
Ja, as jy Kokerboomkloof by Google Maps intik, sal hy die pad daarheen kry, maar as jy in die park is, gaan jy geen selfoonontvangs hê nie.